**Jegyzőkönyv**

**Készült a 2014. december 11-én megtartott Oktatási, kulturális, sport, turisztikai és környezetvédelmi bizottsági ülésen**

**Az ülés helye: Polgármesteri Hivatal**

**Az ülés időpontja:** 2014. december 11. (csütörtök 17.00 óra)

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Papp István jegyző, Dér Zsuzsanna Nagykovácsi Általános Iskola igazgató, Diószeghy Tünde Öregiskola Közösségi Ház és Könyvtár intézményvezető, Kiss Beáta Kispatak Óvoda intézményvezető.

**Megjelentek:** Fodor Attila elnök, Bánóczi Margit, Honti Zoltán, Dr. Klein Katalin, Szabó Orsolya, Kiszelné Mohos Katalin polgármester, Papp István jegyző, Diószeghy Tünde Öregiskola Közösségi Ház és Könyvtár intézményvezető, Bodnár Julianna jkv-vezető.

**Fodor Attila elnök:** Köszönti a megjelenteket. Megállapítja, hogy az Oktatási, kulturális, sport, turisztikai és környezetvédelmi bizottság (továbbiakban OKB) 4 fővel van jelen és határozatképes, Gerlóczyné Furulyás Katalin jelezte, hogy nem tud részt venni az ülésen, Kropkó Péter edzést tart nem biztos, hogy ideér, dr. Klein Katalin nem jelezte felém, hiányzását.

Felteszi szavazásra a napirendi pontokat.

Az OKB 4 igen szavazattal az alábbi napirendi pontokat fogadta el:

**Napirend:**

1. **Döntés Öregiskola Közösségi Ház és Könyvtár 2015. évi munkatervének elfogadásáról**

Előterjesztő: Diószeghy Tünde intézményvezető

Előadó: --

|  |  |
| --- | --- |
| **E-118/2014** | **OKB** |

1. **Egyebek**

**1. napirendi pont:**

**Döntés Öregiskola Közösségi Ház és Könyvtár 2015. évi munkatervének elfogadásáról**

**Fodor Attila elnök:** Átadja a szót az előterjesztőnek.

**Diószeghy Tünde intézményvezető**: Ismerteti az előterjesztést a melléklet szerint. Gerlóczyné Furulyás Katalin javaslatát elolvastam ezzel én is egyetértek és kijavítottam. Az *Erikanet* kulturális honlap felülete most stagnál, most jelenleg átalakulóban van, ezért nem volt frissítve az oldal. Féléves tervet nem csak félévente, hanem havonta elkészítjük, ez létezik nálunk. A közösségi oldalakkal való kommunikáció, úgy néz ki, hogy lesz most egy olyan könyvtárosunk, aki informatikus is, ez meg fogja könnyíteni a kommunikációt. Hétfői nappal áll munkába az új könyvtárosunk, ha vagy még friss szemmel egy-két új javaslata, akkor azt a hétfői napon még megtenném, hogy a keddi Képviselő-testületi ülésen még belekerüljön a módosítás a munkatervbe.

**Fodor Attila elnök**: Ezt a lehetőséget még nézzék meg, és ha van egy jó javaslata, akkor még beépítjük a munkatervbe.

**Diószeghy Tünde intézményvezető**: Kiegészíteném még a munkatervet egy programmal. A héten érkezett hozzánk dr. Sure Ferenc és *Tudomány és vallás* címmel öt részből álló előadássorozatot tervez önkéntesen, ez havonta egy alkalommal lenne. A Mesefaluval és a Tandem Könyvesbolttal is szoros kapcsolatot tartunk, ha nevesíteni kell, akkor szívesen beveszem a munkatervbe, de annyi helyen szerepel, hogy együttműködés a helyi civil kezdeményezésekkel, hogy külön nem tartom fontosnak nevesíteni ezt.

**Fodor Attila elnök**: Jól látom, akkor Gerlóczyné Furulyás Katalin összes javaslatát el tudja fogadni, illetve volt még egy javaslata, hogy a Kulturális Közmunka alkalmazottainak szöveges említését is a munkatervbe jelölje meg.

**Diószeghy Tünde intézményvezető**: Nem, ezt már csak a 2014 évi beszámolóban fogom feltűntetni, mert már csak 2015. februárjáig van ez a kulturális közmunka program és lehet, hogy nem folytatódik, így ezt nem tudom bevállalni. Annyit tudok tenni, hogy amennyiben ez a program folytatódik akkor lehetőség szerint a jövőben igény tartanánk erre, hiszen ezzel lehetőséget biztosítunk annak, akit ez érdekel.

**Fodor Attila elnök**: Van-e olyan dolog az előterjesztett anyagban, amire fel szeretné hívni az OKB figyelmet?

**Diószeghy Tünde intézményvezető:** Rendszeresen felmérjük, a lakossági igényeket erre van egy füzet, amit a lakosság fel is használ, DVD-et, könyveket, programokat írnak bele, hogy kiket hívjunk meg. Honlapunkat is igyekszünk aktívabbá tenni. A helyi igényeket figyelembe véve, kapcsolatokat tartva, minden korosztállyal próbálunk egyeztetni. Járási térségi intézményekkel nagyon aktív a kapcsolatunk, rendszeresen látogatjuk egymást, nem csak szakmai fórumokat szervezünk egymásnak. A településen, aki ismert az tudja, hogy nagyon igyekszem az intézményeinkkel, egyházzal és a helyi civil szervezetekkel napi kapcsolatot kialakítani és nem felszínesen, egymás segítésével.

**Fodor Attila elnök**: A beterjesztett anyaggal kapcsolatosan van-e valakinek kérdése, felvetése?

**Szabó Orsolya bizottsági tag**: A személyi feltételek között szerepelhetne a foglalkoztatottaknak a munkaköre, feladatköre, mert kevésbé tudtam eldönti, hogy a nevek alapján ki mit csinál. Tartalmas az anyag, nagyon jó, kiemelten megtalálható benne, hogy mivel szeretnének foglalkozni, de a fő célkitűzéseket az elejére oda kellene írni és ez egy szép keretet adna a munkatervnek. Ez az anyag nagyon tartalmas, viszont praktikus lenne a munkaterv elejére odatenni, hogy főbb célkitűzéseink, így gyönyörű keretet adva az egésznek.

**Diószeghy Tünde intézményvezető**: Azért van plusz könyvtáros írva, mert még nincs neve és nem töltöttük fel, ezt hétfőre már ki tudom egészíteni. Könyvtári feladatoknál én is megjelenek, Gyarmati Hildával együtt. Oda írom az elejére, hogy átszervezés alatt van a személyi állományunk és felsorolom név és munkakör szerint. Kifele nyitás a településen, aki ismer, az tudja, hogy napi kapcsolatban vagyok a civil szervezetekkel és a lakossággal, egyházakkal. A beszámolónál szoktam célkitűzéseket feltűntetni, de itt is kiírom a fő célokat.

**Kiszelné Mohos Katalin polgármester**: A Képviselő-testületi ülésen érdemes lenne elmondani, hogy ez egy terv, ami rugalmasan kezelendő és az év során, amikor felmerülnek programok, akkor rugalmasan alkalmazkodik az Öregiskola. Határozati javaslatot módosítani kell a szerint, hogy a módosításokkal együtt fogadja el a Képviselő-testület. Én úgy látom, hogy még szerepel a *nagykovacsi.ne*t a munkatervben, viszont az október óta nem üzemel, így nem látom értelmét, hogy szerepeljen a munkatervben.

**Diószeghy Tünde intézményvezető**: Ezt természetesen szívesen elmondom a Képviselő-testületi ülésen is, illetve a módosításokat pirossal kiemelem és átküldöm a Testület részére. Év közben vannak plusz programok, rugalmasan kezeljük és támogatjuk őket. Mi társszervezőként vagyunk megjelenítve, sokszor van olyan is, hogy együttműködésben szervezünk meg egy programot.

**Fodor Attila elnök**: Kérdés, felvetés van-e? Nincs. Felteszem szavazásra a 1. napirendi pont elfogadását, kérem, aki ezzel egyetért, kézfeltartással jelezze.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**13/2014. (XII. 11.) HATÁROZATA**

Nagykovácsi Nagyközség Önkormányzat Oktatási, Kulturális, Sport, Turisztikai és Környezetvédelmi Bizottsága javasolja a Képviselő-testületnek az Öregiskola Közösségi Ház és Könyvtár 2015. évi munkatervének elfogadását.

**Határidő:** azonnal

**Felelős**: OKB elnöke

**dr.Klein Katalin bizottsági tag – megérkezett az ülésre17:20 perc**

**Fodor Attila elnök**: Köszöntöm dr. Klein Katalint. Bár a napirendről szavazott már a bizottság, de átadom a szót, hogy elmondhassa véleményét az Öregiskola Közösségi Ház és Könyvtár munkatervével kapcsolatosan utólagosan is.

**dr. Klein Katalin bizottsági tag**: A véleményem az lenne, hogy az Öregiskola Közösségi Ház gyarapodott egy komoly intézménnyel az a hiányolt program, amivel megtöltjük a faluházat az nincs nevesítve a 2015. évi munkatervbe, de ugyanakkor a 2015 évi munkaterv szinte ugyan az, mint a 2014. évi volt. Tavaly még volt Nagykovácsi Kamarakórus, idén nincs, az Erdőjáró Klub nem helyhez kötődik, itt nem a szervezésről beszélek, hanem megtölteni tartalommal az intézményt. Beszélek itt a Faluházról és az Öregiskoláról, mint két olyan objektum, ami rendezvényekre alkalmas. Jó lenne látni egy programot, amit a falu nagyközössége hiányol, legyen kötelezővé téve akár a munkatervben, hogy jelenjen meg negyed, vagy fél évenként egy programfüzet, ne havonta jelenjen csak meg. Nagy az igény erre a közművelődési programra, nagy az aktivitás a faluban, úgy gondolom, sokkal szervezettebben kellene információknak közelítésével előre tudnia a lakosságnak a programokat.

**Diószeghy Tünde intézményvezető**: A napirend tárgyalásakor pont ezt beszéltük a kapcsolati hálónál, hogy éppen ezen igyekszünk, hogy a kommunikációt jobban kiépítsük.

**dr. Klein Katalin bizottsági tag**: A másik észrevételem, hogy egy ekkora településen megengedhetetlen, hogy egy ilyen intézmény egy hónapig zárva tartson a nyári hónapokban.

**Diószeghy Tünde intézményvezető**: Általában a Művelődési házak 6 hétig tartanak zárva nyáron, mi csak 2 hétig vagyunk zárva, részleges zárva tartásunk van. Mi abban az időben leltározunk, selejtezünk, nyári táborokat szervezünk.

**Fodor Attila elnök**: Ez egy olyan pont lehetne, amire vissza kell térnünk egy következő bizottsági ülésen. Mindkettőjüknek igazuk van, ezzel többet kell foglalkoznunk, ez egy szakmai vita. Most a munkaterv elfogadásának nem feltétele, egy másik Bizottsági ülésen kell ezt megbeszélnünk, megvitatnunk.

Köszönöm, hogy elmondta dr.Klein Katalin az észrevételeit.

**2. napirendi pont:**

**Egyebek**

**Honti Zoltán bizottsági tag**: Szeretném kérni, hogy a következő OKB ülésre a focival kapcsolatos témát vegyük fel napirendre, beszéljük át részleteiben.

**Fodor Attila elnök**: Az OKB információ gyűjtésben van, szeretnénk minden oldalról jól körüljárni a témát, illetve a NATÜ Kft. is érintett ebben az ügyben. Sólyom László ügyvezető úr jelezte, hogy felújítási munkák vannak a területen, baleset veszélyes lehet így bárkit ráengedni a pályára, és az öltözők pl. hivatalosan nincsenek is átadva. Megkezdődött a téliesítés, de a helységek fűtetlenek jelenleg, ott gondnok nem tud dolgozni. Novembertől a csapatok már nem használják a füves pályát, a pályán karbantartást kell végezni. Leghamarabb március végén, április elején fogják az egyesületek ismét használatba venni. Éppen ezért, azt gondolom ennek a témának az átbeszélése tavasz előtt lesz aktuális, akkor már átlátható lesz mi készült el, mit kell még elkészíteni és úgy lehet felelősségteljes döntést hoznunk. Erre mindenképpen időt kell szánunk, fontos, hogy minden részletet ismerve tudjuk átbeszélni ezt a témát is.

Egyéb hozzászólás nem lévén Fodor Attila elnök az ülést 17:40 órakor bezárja.

 K.m.f.

 Fodor Attila Bánóczi Margit

 elnök tag